DECRETO 224/2010, do 30 de decembro, polo que se declara a urxente ocupación, para efectos de expropiación forzosa, dos bens e dereitos necesarios para a realización das obras do proxecto de ampliación e urbanización do camiño da Fontaíña do concello de Vilaboa.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/01/2011

O Concello de Vilaboa, en sesión que tivo lugar o día vinte e nove de xullo de dous mil nove, aprobou o proxecto de ampliación e urbanización do camiño da Fontaíña e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52º da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Consellería de Presidencia, Administracións Públicas e Xustiza e contén a xustificación acreditativa da motivación para a declaración de urxente ocupación.
O expediente tratouse na comisión de secretarios xerais previa á súa elevación ao Consello da Xunta de Galicia.
O expediente contén a documentación a que se refire o artigo 1º da Orde do 7 de decembro de 1983, sobre declaracións de urxente ocupación, así como a exixida no artigo 3º da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello e os informes do técnico municipal, a actuación consiste en dotar dos servizos básicos de competencia municipal os núcleos de Nores e Pazos, mediante a execución dunha rede municipal de saneamento, que facilitará a recolla e a depuración de augas fecais, eliminando as actuais fosas sépticas, que supoñen un grave perigo para a saúde pública pola contaminación orgánica que representan. Así mesmo, considérase a execución dunha rede de recolla de augas pluviais para evitar que se obstrúan as canalizacións de rega e outras canles de maior importancia. Doutra banda, o camiño, que une ambos os dous núcleos de poboación dispón dun servizo de iluminación insuficiente, o que motiva unha forte inseguridade viaria.
A competencia para a declaración da urxente ocupación corresponde ao Consello da Xunta de Galicia segundo o disposto nos artigos 27º.2 e 28º.2 do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día trinta de decembro de dous mil dez,
DISPOÑO:
Artigo único.-De conformidade co disposto no artigo 52º da Lei de expropiación forzosa, declárase a urxente ocupación, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de ampliación e urbanización do camiño da Fontaíña, do concello de Vilaboa, se for o caso, unha vez ocupados os terreos necesarios, débense obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, trinta de decembro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza